
טקסט הדף מנוקד



הַשְׁתָּא [הָא] אָמְרִי לָא צְרִיכָא לְקַדּוֹשֵׁי אֶלָּא מָצְאוּ אֶת אֵלּוּ וּמְנָאוּם


וְלֹא אֵלּוּ בִּלְבַד אֶלָּא כׇּל שֶׁתַּעֲלֶה לְךָ מָסוֹרֶת בְּיָדְךָ מֵאֲבוֹתֶיךָ שֶׁמּוּקֶּפֶת חוֹמָה מִימוֹת יְהוֹשֻׁעַ בִּן נוּן כׇּל הַמִּצְוֹת הַלָּלוּ נוֹהֲגִין בָּהּ מִפְּנֵי שֶׁקְּדוּשָּׁה רִאשׁוֹנָה קִידְּשָׁה לִשְׁעָתָהּ וְקִידְּשָׁה לֶעָתִיד לָבֹא קַשְׁיָא דְּרַבִּי יִשְׁמָעֵאל אַדְּרַבִּי יִשְׁמָעֵאל


תְּרֵי תַנָּאֵי אַלִּיבָּא דְּרַבִּי יִשְׁמָעֵאל בְּרַבִּי יוֹסֵי וְאִיבָּעֵית אֵימָא הָא רַבִּי אֶלְעָזָר בַּר יוֹסֵי אַמְרַהּ דְּתַנְיָא רַבִּי אֶלְעָזָר בְּרַבִּי יוֹסֵי אָמַר אֲשֶׁר לוֹא חוֹמָה אַף עַל פִּי שֶׁאֵין לוֹ עַכְשָׁ(י)ו וְהָיָה לוֹ קוֹדֶם לָכֵן


וַיְהִי בִּימֵי אֲחַשְׁוֵרוֹשׁ אָמַר רַבִּי לֵוִי וְאִיתֵּימָא רַבִּי יוֹנָתָן דָּבָר זֶה מָסוֹרֶת בְּיָדֵינוּ מֵאַנְשֵׁי כְּנֶסֶת הַגְּדוֹלָה כׇּל מָקוֹם שֶׁנֶּאֱמַר וַיְהִי אֵינוֹ אֶלָּא לְשׁוֹן צַעַר


וַיְהִי בִּימֵי אֲחַשְׁוֵרוֹשׁ הֲוָה הָמָן וַיְהִי בִּימֵי שְׁפוֹט הַשּׁוֹפְטִים הֲוָה רָעָב וַיְהִי כִּי הֵחֵל הָאָדָם לָרוֹב וַיַּרְא ה' כִּי רַבָּה רָעַת הָאָדָם


וַיְהִי בְּנׇסְעָם מִקֶּדֶם הָבָה נִבְנֶה לָּנוּ עִיר וַיְהִי בִּימֵי אַמְרָפֶל עָשׂוּ מִלְחָמָה וַיְהִי בִּהְיוֹת יְהוֹשֻׁעַ בִּירִיחוֹ וְחַרְבּוֹ שְׁלוּפָה בְּיָדוֹ וַיְהִי ה' אֶת יְהוֹשֻׁעַ וַיִּמְעֲלוּ בְּנֵי יִשְׂרָאֵל וַיְהִי אִישׁ אֶחָד מִן הָרָמָתַיִם כִּי אֶת חַנָּה אָהֵב וַה' סָגַר רַחְמָהּ


וַיְהִי (כִּי) זָקֵן שְׁמוּאֵל וְלֹא הָלְכוּ בָנָיו בִּדְרָכָיו וַיְהִי דָוִד לְכׇל דְּרָכָיו מַשְׂכִּיל [וַה' עִמּוֹ] וַיְהִי שָׁאוּל עוֹיֵן אֶת דָּוִד וַיְהִי כִּי יָשַׁב הַמֶּלֶךְ בְּבֵיתוֹ רַק אַתָּה לֹא תִבְנֶה הַבָּיִת


וְהָכְתִיב וַיְהִי בַּיּוֹם הַשְּׁמִינִי וְתַנְיָא אוֹתוֹ הַיּוֹם הָיְתָה שִׂמְחָה לִפְנֵי הַקָּדוֹשׁ בָּרוּךְ הוּא כְּיוֹם שֶׁנִּבְרְאוּ בּוֹ שָׁמַיִם וָאָרֶץ כְּתִיב הָכָא וַיְהִי בְּיוֹם הַשְּׁמִינִי וּכְתִיב הָתָם וַיְהִי (בֹקֶר) יוֹם אֶחָד


הָא שְׁכֵיב נָדָב וַאֲבִיהוּא


וְהָכְתִיב וַיְהִי בִשְׁמוֹנִים שָׁנָה וְאַרְבַּע מֵאוֹת שָׁנָה וְהָכְתִיב וַיְהִי כַּאֲשֶׁר רָאָה יַעֲקֹב אֶת רָחֵל וְהָכְתִיב וַיְהִי עֶרֶב וַיְהִי בֹקֶר יוֹם אֶחָד וְהָאִיכָּא שֵׁנִי וְהָאִיכָּא שְׁלִישִׁי וְהָאִיכָּא טוּבָא


אָמַר רַב אָשֵׁי כׇּל וַיְהִי אִיכָּא הָכִי וְאִיכָּא הָכִי וַיְהִי בִּימֵי אֵינוֹ אֶלָּא לְשׁוֹן צַעַר


חַמְשָׁה וַיְהִי בִּימֵי הָווּ וַיְהִי בִּימֵי אֲחַשְׁוֵרוֹשׁ וַיְהִי בִּימֵי שְׁפוֹט הַשּׁוֹפְטִים וַיְהִי בִּימֵי אַמְרָפֶל וַיְהִי בִּימֵי אָחָז וַיְהִי בִּימֵי יְהוֹיָקִים


וְאָמַר רַבִּי לֵוִי דָּבָר זֶה מָסוֹרֶת בְּיָדֵינוּ מֵאֲבוֹתֵינוּ אָמוֹץ וַאֲמַצְיָה אַחֵי הֲווֹ מַאי קָא מַשְׁמַע לַן


כִּי הָא דְּאָמַר רַבִּי שְׁמוּאֵל בַּר נַחְמָנִי אָמַר רַבִּי יוֹנָתָן כׇּל כַּלָּה שֶׁהִיא צְנוּעָה בְּבֵית חָמִיהָ זוֹכָה וְיוֹצְאִין מִמֶּנָּה מְלָכִים וּנְבִיאִים מְנָלַן מִתָּמָר דִּכְתִיב וַיִּרְאֶהָ יְהוּדָה וַיַּחְשְׁבֶהָ לְזוֹנָה כִּי כִסְּתָה פָּנֶיהָ מִשּׁוּם דְּכִסְּתָה פָּנֶיהָ וַיַּחְשְׁבֶהָ לְזוֹנָה


אֶלָּא מִשּׁוּם דְּכִסְּתָה פָּנֶיהָ בְּבֵית חָמִיהָ וְלָא הֲוָה יָדַע לַהּ זָכְתָה וְיָצְאוּ מִמֶּנָּה מְלָכִים וּנְבִיאִים מְלָכִים מִדָּוִד נְבִיאִים דְּאָמַר רַבִּי לֵוִי מָסוֹרֶת בְּיָדֵינוּ מֵאֲבוֹתֵינוּ אָמוֹץ וַאֲמַצְיָה אַחִים הָיוּ וּכְתִיב חֲזוֹן יְשַׁעְיָהוּ בֶן אָמוֹץ


וְאָמַר רַבִּי לֵוִי דָּבָר זֶה מָסוֹרֶת בְּיָדֵינוּ מֵאֲבוֹתֵינוּ מְקוֹם אָרוֹן אֵינוֹ מִן הַמִּדָּה


תַּנְיָא נָמֵי הָכִי אָרוֹן שֶׁעָשָׂה מֹשֶׁה יֵשׁ לוֹ עֶשֶׂר אַמּוֹת לְכׇל רוּחַ וּכְתִיב וְלִפְנֵי הַדְּבִיר עֶשְׂרִים אַמָּה אוֹרֶךְ וּכְתִיב כְּנַף הַכְּרוּב הָאֶחָד עֶשֶׂר אַמּוֹת וּכְנַף הַכְּרוּב הָאֶחָד עֶשֶׂר אַמּוֹת אָרוֹן גּוּפֵיהּ הֵיכָא הֲוָה קָאֵי אֶלָּא לָאו שְׁמַע מִינַּהּ בְּנֵס הָיָה עוֹמֵד


רַבִּי יוֹנָתָן פָּתַח לַהּ פִּיתְחָא לְהַאי פָּרַשְׁתָּא מֵהָכָא וְקַמְתִּי עֲלֵיהֶם וְגוֹ' וְהִכְרַתִּי לְבָבֶל שֵׁם וּשְׁאָר וְנִין וָנֶכֶד נְאֻם ה' שֵׁם זֶה הַכְּתָב שְׁאָר זֶה לְשׁוֹן נִין זֶה מַלְכוּת וָנֶכֶד זוֹ וַשְׁתִּי


רַבִּי שְׁמוּאֵל בַּר נַחְמָנִי פָּתַח לַהּ פִּיתְחָא לְהַאי פָּרַשְׁתָּא מֵהָכָא תַּחַת הַנַּעֲצוּץ יַעֲלֶה בְרוֹשׁ וְתַחַת הַסִּרְפַּד יַעֲלֶה הֲדַס


תַּחַת הַנַּעֲצוּץ תַּחַת הָמָן הָרָשָׁע שֶׁעָשָׂה עַצְמוֹ עֲבוֹדָה זָרָה דִּכְתִיב וּבְכֹל הַנַּעֲצוּצִים וּבְכֹל הַנַּהֲלוֹלִים


יַעֲלֶה בְּרוֹשׁ זֶה מָרְדֳּכַי שֶׁנִּקְרָא רֹאשׁ לְכׇל הַבְּשָׂמִים שֶׁנֶּאֱמַר וְאַתָּה קַח לְךָ בְּשָׂמִים רֹאשׁ מׇר דְּרוֹר וּמְתַרְגְּמִינַן מֹר דְּכֵי


תַּחַת הַסִּרְפַּד תַּחַת וַשְׁתִּי הָרְשָׁעָה בַּת בְּנוֹ שֶׁל נְבוּכַדְנֶצַּר הָרָשָׁע שֶׁשָּׂרַף רְפִידַת בֵּית ה' דִּכְתִיב רְפִידָתוֹ זָהָב


יַעֲלֶה הֲדַס זוֹ אֶסְתֵּר הַצַּדֶּקֶת שֶׁנִּקְרֵאת הֲדַסָּה שֶׁנֶּאֱמַר וַיְהִי אוֹמֵן אֶת הֲדַסָּה וְהָיָה לַה' לְשֵׁם זוֹ מִקְרָא מְגִילָּה לְאוֹת עוֹלָם לֹא יִכָּרֵת אֵלּוּ יְמֵי פוּרִים


רַבִּי יְהוֹשֻׁעַ בֶּן לֵוִי פָּתַח לַהּ פִּיתְחָא לְהַאי פָּרַשְׁתָּא מֵהָכָא וְהָיָה כַּאֲשֶׁר שָׂשׂ ה' עֲלֵיכֶם לְהֵיטִיב אֶתְכֶם כֵּן יָשִׂישׂ לְהָרַע אֶתְכֶם


וּמִי חָדֵי הַקָּדוֹשׁ בָּרוּךְ הוּא בְּמַפַּלְתָּן שֶׁל רְשָׁעִים וְהָא כְּתִיב בְּצֵאת לִפְנֵי הֶחָלוּץ וְאוֹמְרִים הוֹדוּ לַה' כִּי לְעוֹלָם חַסְדּוֹ וְאָמַר רַבִּי יוֹחָנָן מִפְּנֵי מָה לֹא נֶאֱמַר כִּי טוֹב בְּהוֹדָאָה זוֹ לְפִי שֶׁאֵין הַקָּדוֹשׁ בָּרוּךְ הוּא שָׂמֵחַ בְּמַפַּלְתָּן שֶׁל רְשָׁעִים


וְאָמַר רַבִּי יוֹחָנָן מַאי דִּכְתִיב וְלֹא קָרַב זֶה אֶל זֶה כׇּל הַלָּיְלָה בִּקְּשׁוּ מַלְאֲכֵי הַשָּׁרֵת לוֹמַר שִׁירָה אָמַר הַקָּדוֹשׁ בָּרוּךְ הוּא מַעֲשֵׂה יָדַי טוֹבְעִין בַּיָּם וְאַתֶּם אוֹמְרִים שִׁירָה


אָמַר רַבִּי אֶלְעָזָר הוּא אֵינוֹ שָׂשׂ אֲבָל אֲחֵרִים מֵשִׂישׂ וְדַיְקָא נָמֵי דִּכְתִיב כֵּן יָשִׂישׂ וְלָא כְּתִיב יָשׂוּשׂ שְׁמַע מִינַּהּ


רַבִּי אַבָּא בַּר כָּהֲנָא פָּתַח לַהּ פִּיתְחָא לְהַאי פָּרַשְׁתָּא מֵהָכָא לְאָדָם שֶׁטּוֹב לְפָנָיו נָתַן חׇכְמָה וְדַעַת וְשִׂמְחָה זֶה מָרְדֳּכַי הַצַּדִּיק וְלַחוֹטֶא נָתַן עִנְיָן לֶאֱסוֹף וְלִכְנוֹס זֶה הָמָן לָתֵת לְטוֹב לִפְנֵי הָאֱלֹהִים זֶה מָרְדְּכַי וְאֶסְתֵּר דִּכְתִיב וַתָּשֶׂם אֶסְתֵּר אֶת מׇרְדֳּכַי עַל בֵּית הָמָן


רַבָּה בַּר עוֹפְרָן פָּתַח לַהּ פִּיתְחָא לְהַאי פָּרַשְׁתָּא מֵהָכָא וְשַׂמְתִּי כִסְאִי בְּעֵילָם וְהַאֲבַדְתִּי מִשָּׁם מֶלֶךְ וְשָׂרִים מֶלֶךְ זוֹ וַשְׁתִּי וְשָׂרִים זֶה הָמָן וַעֲשֶׂרֶת בָּנָיו


רַב דִּימִי בַּר יִצְחָק פָּתַח לַהּ פִּיתְחָא לְהַאי פָּרַשְׁתָּא מֵהָכָא




רש"י



 הא אמרי. לקמן בסיפא דהא מתני' גופה דלא צריכי לקדושי דקא מסיים ואזיל בה וכל שתעלה בידך מסורת מאבותיך: כל המצות הללו. הנוהגות בערי חומה שילוח מצורע וקריאת מגילה בחמשה עשר והבית חלוט בה לסוף שנה: אע''פ שאין כו'. אלמא סבירא ליה קדושה קמייתא לא בטלה מחמת חורבן והיינו תנאי: וחרבו שלופה וגו'. וציערו שהוכיחו על ביטול תורה ותמיד של בין הערבים כדאמר לעיל בפירקין (ג.): ויהי דוד לכל דרכיו משכיל וה' עמו. וכתיב התם ויהי שאול עוין את דוד בשביל הצלחתו: אמוץ ואמציה. אמוץ אביו של ישעיה ואמציה מלך יהודה: מלמד שכיסתה פניה בבית חמיה. לפיכך לא הכירה עכשיו שאף בביתו לא ראה פניה שיהא מכירה: אינו מן המדה. אינו אוחז למעט מדת קרקע לכל צדדיו כלום כדקתני יש לו עשר אמות לכל רוח באמצע בית קדש הקדשים היה יושב ויש ריוח בינו לבין הכתלים עשר אמות לכל צד וכל הבית אינו אלא כ' על כ' נמצא שאינו ממעט כלום: לפני הדביר. חלל בית קדש הקדשים שהוא לפנים הדביר היא המחיצה המבדלת בין הקדש ובין קדש הקדשים: פתח לה פיתחא להאי פרשתא מהכא. כשהיה רוצה לדרוש בענין איגרת פורים היה מתחיל לדרוש מקרא זה: וקמתי עליהם. בפורענות בבל כתיב: זה הכתב. אין להן כתב אלא מאומה אחרת: נין. לשון ממשלה וכן ינון שמו (תהלים עב) ימשול ויגדל: בצאת לפני החלוץ. ביהושפט כתיב בדברי הימים כשיצא להלחם על העמונים והגבעונים שבאו עליו: הודו לה' כי טוב. משמע טוב שיקלסו לפניו על זאת: אחרים משיש. וכשנתחייבו כלייה בימי המן היו אויביהן שמחין להן: ושמתי כסאי בעילם. שושן הבירה היתה בעילם דכתיב בספר דניאל בשושן הבירה אשר בעילם המדינה: 

תוספות



 שאר זה לשון. קשה שעדיין הם מספרין [בבבל] בלשון ארמית ונראה דרוצה לומר [לשון מלכות] שהמלכים משתמשין בו שאין שאר [העם] מכירין בו: רבה בר עופרן. גרסינן ולא גרסינן עפרון דשם רשעים ירקב ולא מסקו בשמייהו: 

רבינו חננאל

אבל הראשונות בטלו משבטלה הארץ. איני והתניא בסוף ערכין א"ר ישמעאל ב"ר יוסי וכי אלו בלבד הי' והלא כתיב ששים עיר כל חבל ארגוב. וכתיב כל אלו ערים בצורות וגו'. אלא מצאו את אלו ומנאום.



ולא אלו בלבד אלא כל שתעלה מסורת מאבותיך שמוקפות חומה מימות יהושע בן נון. כל המצות האלו נוהגות בה. מפני שקדושה ראשונה קידשה לשעתה היא וקדושה לעתיד לבוא. קשיא דר' ישמעאל אדר' ישמעאל.



ופרקינן תרי תנאי אליבא דר' ישמעאל. איבעי תימא הא בתרייתא ר' אלעזר בר' יוסי אמרה. דתניא ר' אלעזר בר' יוסי אומר אשר לו חומה לצמיתות כו'. אע"פ שאין לו עכשיו והיה לו קודם לכן. כלומר אע"פ שחרבה חומתה בקדושתה קיימא:



מסורת בידינו מאנשי כנסת הגדולה כל ויהי לשון צער הוא. ה' ויהי בימי הוו. ועוד מסורת בידינו מאנשי כנסת הגדולה אמוץ ואמציה אחים הוו ואסיקנא כל כלה שצנועה בבית חמיה זוכה לצאת ממנה מלכים ונביאים מנא לן מתמר.



ועוד מסורת בידינו מקום ארון [אינו] מן המדה. דתניא ארון שעשה משה יש לו י' אמות ריוח לכל רוח. וכתיב ולפני הדביר עשרים וגו':





רמב"ן

ודאתא עלה בהא דאמרינן חדא מינייהו ר"א בר' יוסי אמרה דתניא ר"א בר' יוסי אומר אשר לא חומה וכו'.  קשיא לי מה ענין זה לזה לקדושה ראשונה אם קדשה לעתיד לבוא. לעולם אימא לך ר"א בר' יוסי נמי לא קדשה אלא שדרש מן המקרא הזה שאין חומה מעכבת וכל זגין שנוהגת קדושה זו באותן שהחומה שלהן. קיימת נוהגת נמי באותן שנפלה חומתן אבל משבטלה האויץ כשגלו ממנה ונעשית של כל העמים הרי היא כחוצה לארץ ' לכל חובת קרקע ובטל כולן בין שחומתן קיימת או שאינה קיימת. 
ונראה לי דהא דר"א בר' יוסי ודאי לא שייכא כלל בפלוגתא דקדשה לעתיד לבוא אלא הכי קאמרינן חדא מינייהו ר"א ברבי יוסי אמרה דשמעינן ליה דמיירי בדין בתי ערי חומה ובזמן קדושה שלהן ואיירי נמי בהו לענין קדושת הארץ וחדא מהנך ברייתות דידיה היא ולא מסיימא לן כלל אי קמייתא אי בתרייתא והיינו לישנא דקאמרינן חדא מינייהו. וחלו לפי פירוש רש"י ז"ל ובעלי הפירושים כולם ז"ל הוה לן למימר הך בתרייתא ר"א בר' יוסי אמרה.





ריטב"א

ואי בעית אימא חדא מינייהו ברייתי' דרבי אלעזר בר' יוסי היא דתנא ר' אלעזר בר' יוסי אומר אשר לו חומה אעפ"י שאין לו עכשיו והיה לו קודם לכן פי' לאו דלהוי קרא הכרחה דא"כ תיקשי למאן דסבר לא קדשה לעתיד לבא אלא קרא ה"ק ועל זמנו של יהושע אמור כל שהיה לו חומה בימיו ואע"פ שחרבה אח"כ ואיתא למימר דלא מיירי אלא בזמן הבית דכל שהוקף ביב"ן אע"פ שחרב בימי שלמה אלא מדלא נקט הכי ר' אלעזר בר' יוסי דרשא דקרא ונקט לישנא דכל שאין לו עכשיו משמע עכשיו ממש ס"ל דאי לא לישבוק קרא בפשטיה ולי' כל שהיה באות' שעה אעפ"י שלא היה לו לאחר מכאן אלא ודאי להכי הפוך ליה והיינו ראיה דמייתי תלמודא ראיה גמורה היא כנ"ל. ולענין פסק הלכה קי"ל לענין אסור כסתם מתניתין וכזבחי' וכאותה דר' יוחנן דהתם דאמר המעלה בחוץ בזמן הזה חייב אבל לענין קדושת הארץ איכא מאן דפסק נמי דקדושה א' קדשה לעתיד לבא כפשטה דשמעתין דתלי להו אתדירה וכדסבר רב הונא. ואיכא מאן דפסק כרב נחמן דהתם דלא קדשה לעתיד לבא וכדחזינן לר' שהתיר כל בית שאין מאסהדותיה דר' חייא וקסבר ר' פנחס בן יאיר דקדושה א' לא קדשה לעתיד וקדושת הבית שאני לגבי איסור במות משום דכתיב ביה נחלה והיינו דסתם לן הכא ר' דלא כרבי יצחק והתם עבד דלאו קדשא לעתיד לבא ואע"ג דמשמע בסוגיין דכי הדדי נינהו לרווחא דמילתא נקטי ליה לסיועה לר"י ולאו דהוי הכרחה דר' ישמעאל סבר בקדושת הבית ואין למחלוקת זה הכרח גמור:





המאירי

ומקשינן בה ממה שראינו לר' ישמעאל עצמו בברייתא אחרת שקדשה לעתיד וכדקאמר קדשום הא אמרת לא צריך קדושי וכדקא מסיים למילתא לא אלו בלבד אלא כל שיעלה בידך שהיא מוקפת מימות יהושע כל הדרכים האלו בה ר"ל שלוח מצורע וחליטת הבית לסוף שנה וקריאת מגלה בט"ו והעמיד' אתרי תנאי ואליבא דר' ישמעאל אי נמי דחדא מינייהו ר' אליעזר בר' יוסי אמרה דאמר אשר לו חומה אע"פ שאין לו עכשיו והיה לו קודם לכן שלא בטלה קדושתם מחמת החורבן שקדושה ראשונה קדשה לעתיד והיינו תנאי לענין דברים אחרים אמ' במקום אחר בכלל ארץ ישראל שקדושה ראשונה שבימי שלמה לא קדשה לעתיד ומותר לזרעה בשביעית ופטורה מן המעשרות וכן שהוצרכה להתקדש בימי עזרא וקדוש האמור בארץ אינו בתודות ושיר שאין קדוש תודות ושיר אלא בתוספת העיר והעזרות אלא קדוש במאמר ובחזקה שמחזיקין בה בתורת ארץ ישראל אבל קדושה שבימי עזרא קדשה לעתיד לענין שאין צריכה עוד קדוש וגדולי המחברים כתבוה אף לענין זריעה בשביעית וחיוב מעשרות והוא שאמרו קדושה ראשונה ושניה יש להם שלישית אין להם:



הרבה סוגיות מתחלפות בתלמוד בענין קדושה ראשונה קצתן נראה מהם שלא נתקדשה לעתיד וקצתם נראה מהם שנתקדשה לעתיד ונתחבטו בפירושם הרבה מפרשים מהם שכתבו שירושלם והמקדש נתקדשו לעתיד אבל שאר הארץ לא וכן כתבוה גדולי המחברים ויש להקשות עליהם ממה שאמרו בסוגיא זו למה מנו חכמים את אלו וכו' ונמנית ירושלם בכלל אלו במסכת ערכין ואע"פ שאמרו שם תרי ירושלם הוו אין ראוי לסמוך בכך שאף הוא לא אמרה דרך ידיעה אלא דרך ספק וכדקאמר מי לא אמר רב יוסף תרי קדש הוו הכא נמי תרי ירושלם הוו אלא שמ"מ חזרו ותרצו שם דלאו ירושלם ממש קאמר אלא כל שהיא כעין ירושלם ר"ל שמוקפת חומה מימות יהושע ולפי מה שכתבנו נתרץ הקושיות לענין חלוק דברים ר"ל שיש דברים שאצלם נתקדשה כל הארץ לעתיד כגון איסור במות ויש דברים שלא נתקדשה בהם לעתיד כגון זריעה בשביעית ושאר דברים על הדרך שכתבנו הרי קדושה שניה נתקדשה לכל על דעת גדולי המחברים או שמא הם סוברים בברייתא שניה שנאמר בה מצאו את אלו ומנאום ולא נאמר בה וקדשום מאחר שכתבנו לדעת גדולי המחברים שירושלם ומקדש נתקדשו לעתיד לכל דבר מקריבין במקום בית המקדש אע"פ שאין שם בית בנוי ולא פתח אהל מועד ואוכלין קדשים בכל העזרה אע"פ שהיא חריבה ואינה מוקפת מחיצה ואין שם קלעים וכן אוכלים קדשים קלים ומעשר שני בכל ירושלם אע"פ שאין שם חומה שקדושה ראשונה קדשה לעתיד במקום ירושלים ומקדש וכן כתבוה הם בפירוש לענין בתי ערי חומה הולכין אחר היקף חומה שמימות יהושע בשעת כבוש הארץ וכל שלא הוקפה באותה שעה אע"פ שהוקפה אח"כ הרי הוא כבתי החצרים וכן אם הוקפה בימות יהושע אע"פ שאין לה עכשו הרי היא כמוקפת כמו שבארנו למעלה ולאחר שגלו בטלה קדושת הארץ לענין זה שלא [נתקדשה לעתיד אבל קדושה שניה נתקדשה] לעתיד לענין בתי ערי חומה ולענין כל הדברים כמו שביארנו:



כבר בארנו לדעת שאר מפרשים שאין חלוק בין ירושלם ומקדש לשאר ארץ ישראל ואף ירושלם ומקדש לא נתקדשה אלא לענין אסור במות ומעתה אין מקריבין כשאין בית וכו' וגדולי המפרשים כתבו שאף בקדושה שניה לא נאמרה אלא לשאר ארץ ישראל אבל ירושלם ומקדש יודע היה עזרא שעתידין הם להשתנות ולהתקדש בכבוד עולמי והנכנס עכשו לשם אין בו כרת וכן יראה שלא לאכול מעשר שני במקום שאין חומות ממה שכתבנו בב"מ פרק הזהב נ"ג ב' בסוגית מחיצה לאכול ומחיצה לקלוט:



ונשלם ביאור המשניות שבאו הנה על ידי גלגול אדר ראשון ואדר שני וחזרה הגמרא לאכסניא שלה לדרוש באגדת אחשורוש ונאמרו בה קצת דברים שאנו צריכין לכתבן ואלו הן מדת הצניעות משובחת עד למאד ובנשים משובחת ביותר כלל גדול אמרו כל כלה שהיא צנועה בבית חמיה זוכה ויוצאין ממנה בנים הגונים ותלמידי חכמים ראויים להיות מלכים או נביאים מנא לן מתמר דכתיב ויחשבה לזונה כי כסתה פניה משום דכסתה פניה חשבה לזונה אלא משום דכסתה פניה בבית חמיה רצונו לומר שהיתה מתנהגת בצניעות יתירה לא הכירה עכשו ויצאו ממנה אמוץ ואמציה ומסורת בידינו אמוץ ואמציה אחין הוו ושניהם מזרע דוד אמציה מלך ואמוץ נביא ודרך צחות אמרו בשכר צניעות שהיתה ברחל זכתה ויצא ממנה שאול ובשכר צניעות שהיה בו בשאול זכה ויצאה ממנו אסתר:





תוספות רי"ד (מהדורה תנינא)

מקום ארון אינו הן המנין שנאמר ולפני הדביר עשרים אמה אורך ועשרים אמה רחב פירש מדכתיב בקרא ועשרים אמה קומתו וקומתו היה ל' אמה ומה אני מקיים עשרים אמה קומתו מראש הכרובים ולמעלה שכרובים שעשה שלמה היה גובהן י' אמות והקיש הכתוב אורך ורוחב לקומה מה קומה לא היה מעכב באותן עשרים אמה אף עשרים אמה דאורך ורוחב לא היה כאן שוב עיכוב שמקום ארון אינו מן המדה:





שם זה כתב ושאר זו לשון כנין זה מלכות ונכד זה ושתי פירש כל אלו הגדולות אכרות מהם כשאמסרם ביד מלכי פרס ומדי שכשאומה עומדת בגדולה הכל קופצים ללמוד כתבה ולשונה שכשילכו שם יתכבדו מפני שיודעים כתבה ולשונה אבל כשתשפל האומה אין מי שסופן כתבה ולשונה וגם מטבעה יפסל:





מהרש"א - חידושי אגדות

דבר זה מסורת כו' כ"מ שנאמר ויהי אינו אלא לשון צער כו'. השתא משמע ליה מלת ויהי מורה על כך ויהי שניהם מל' צרה כדלקמן ולמאי דמסיק כל ויהי איכא למימר הכי ואיכא למימר הכי אלא כל מקום שנאמר ויהי בימי מסורת הוא שהוא לשון וי כו' דמשמע להו בהנהו ה' ויהי בימי דמלת ויהי מיותרת בהו למדרש וי הי:


ויהי בנסעם מקדם וגו' נבנה לנו עיר וגו' ולכאורה ה"ל לאתויי קרא דלעיל מיניה ויהי כל הארץ שפה אחת וגו' אלא משום דההוא לא מוכחא כ"כ דאיכא לפרושי למעלה קאמר שהיה להם שפה אחת כעין עוה"ב ומיהו ליכא לאקשויי מיניה דאיכא לפרושי ביה נמי לשון צער לפי שהיה להם שפה אחת באו לעצה א' הרעה נבנה לנו עיר וגו' ובב"ר פליגי ביה אמוראי:


ויהי ביום השמיני אותו יום היה שמחה כו'. והכי איתא במדרש מת"ל ויהי מלמד שהיה שמחה לפניו כיום שנברא בו העולם במעשה בראשית נאמר ויהי ערב וגו' וכאן אומר ויהי ביום וגו' ויש לדקדק בזה כיון דמסיק דאיכא הכי ואיכא הכי מאי אולמא למילף האי ויהי ביום השמיני וגו' מויהי ערב ואימא דיליף ליה מכל הנהו ויהי דהתם לשון צער וי"ל דהא פשיטא ליה דאותו יום יום שמחה הוה שעליו נאמר ביום שמחת לבו וגו' אלא שבא ללמוד דהיתה השמחה גדולה כ"כ כיום שנברא כו' דמיון השמחה כי כמו שהשמחה שביום שנבראו שמים וארץ היא השמחה הרצון והקיום לפניו כן בהקמת המשכן נתייחד שמו שם ברצון וקיום אשר לפניו ואמרו במדרש להלן בהקמת המשכן נאמר ויהי המקריב ביום הראשון גו' הראשון לבריותו של עולם אמר הקב"ה כאילו באותו יום בראתי עולם י' עטרות נטל אותו יום ראשון למעשה בראשית כו' ע"ש:


והכתיב ויהי כאשר ראה יעקב את רחל כו'. ק"ק ואימא דנפרשיה מלשון צער ויהי כאשר ראה וגו' ורחל עקרה דכה"ג דרשו בסמוך בחנה ויהי איש אחד וגו' וה' סגר רחמה וגו' וי"ל דגבי רחל איכא הפסק בענינא משא"כ גבי חנה דענינא חד:


ויהי בימי אינו אלא לשון צער ה' ויהי בימי הוו כו'. ד' מהם מפורשים בתרגום דמגילה מה היה הצרה ע"ש אבל הה' ויהי בימי יהויקים וגו' אינו מפורש שם מה היה הצרה לפי שהוא פשוט דבימיו התחיל הגלות והחורבן ובמדרש ילקוט מפורש מה צרה היתה שם יקרענה בתער הסופר והשלך אל האש כיון שראו כך התחילו הכל צווחין וי וי:


אמוץ ואמציה אחי כו' משום דכסתה פניה כו'. כל הסוגיא מפורש פ"ק דסוטה:


מלכים מדוד נביאים כו' וכתיב חזון ישעיה כו'. דוד ושלמה נמי בכלל מ"ח נביאים קחשיב להו לקמן ואפשר דהוצרך לאתויי לישעיה דהוה נביא קבוע ביותר:


מקום ארון אינו מן המדה כו'. עיין כל הסוגיא בפרק המוכר פירות ושם מפורש:


שם זה הכתב שאר זה לשון כו'. נראה לפרש ע"פ מה שכתבו ממה שחנן הש"י את האדם יותר מכל ב"ח שבעולם הא' שיוכל האדם להודיע לחבירו הרחוק ממנו שלא ידעו בו שאר כל האדם כל מבוקשו ע"י כתב וחתימתו בו. הב' ע"י לשון שהוא דבור בקרוב לו שישמע דבורו. וקאמר דאלו ב' החנינות חיסר וכרת הש"י מבבל דהיינו שיודיע לחבירו ע"י שם זה הכתב דהכל הולך אחר החתימה שהוא שם של אדם אחר הכתיבה ושאר שהוא מלשון קירוב דהיינו לשון הדיבור שהוא הידיעה בקרוב לחבירו שמדבר עמו בלשון שהמלכיות משתמשין בו שאין שאר כל אדם מכירין בו כמ"ש התוס' דלשון כל אדם שהיה שם ארמית לא נכרת מהם:


ואמר נין זה מלכות כו' פרש"י לשון ממשלה כו'. ע"ש ויש לפרשו מלשון בן ממש כי מבני בלשצר ואילך נכרת מלכות בבל. ואמר ונכד זו ושתי שהיתה בת בלשצר שגם ממנה נכרת מלכותה:


שעשה עצמו ע"ז דכתיב בכל הנעצוצים וגו'. לפי פשוטו גם שם הוא מלשון קוצים וסירים ולא ידענא מהיכא משמע ליה טפי שהוא לשון ע"ז:


זה מרדכי שנקרא ראש לכל הבשמים כו'. כמפורש בסוף מסכת חולין שהיו למרדכי שמות אחרים בלשן פתחיה אבל נקרא במגילה מרדכי ע"ש החשיבות והגדולה שהיה ראש לגדולה כמו מר דרור שתרגומו מרי דכיא שהוא ראש לבשמים וז"ש יעלה ברוש שיעלה לגדולה דוגמת הראש לבשמים מר דרור שהוא גם כן ודאי למעלתו:


ששרף רפידת בית ה' כו'. כי שם היא מקום שכינה רפידתו זהב הוא כפורת הזהב אשר עליו היה השכינה שרויה כפרש"י שם ואמר יעלה הדס כו' דהיינו שתעלה לגדולה ולשם טוב ולא תהא קרויה עוד אסתר ע"ש הגלות ואנכי הסתר אסתיר וגו' כמפורש בסוף חולין:


והיה לה' לשם זו מקרא כו'. לפי שאין שם שמים נזכר מפורש במגילה קאמר שע"י קריאת מגילה בברכותיה נקרא השם של הקב"ה ואמר לאות עולם לא יכרת אלו ימי פורים כדכתיב וזכרם לא יסוף מזרעם:


ומי חדי הקב"ה במפלתן כו' כל הסוגיא מפורש בס"פ אד"מ גבי באבוד אחאב רנה כו' ע"ש והתם נתקיים גם סיפא להאביד אתכם וגו' אבל הכא גבי המן סיפא דקרא להאביד וגו' לא נתקיים מ"מ רישא דקרא כן ישיש גו' אחרים משיש כדמסיק מדלא כתיב ישוש נתקיים גם בימי המן שהיה שמח לפי מחשבתו הרעה במפלתן של ישראל כמ"ש ויצא המן וגו' שמח וטוב לב וגו':


נתן חכמה ודעת ושמחה וגו' זה מרדכי כו' שמצינו בו שהיה חכם גדול כמפורש במסכת מנחות שע"כ נקרא פתחיה ובלשן ונתקיים על ידו השמחה לכלל ישראל כמ"ש ליהודים וגו' שמחה ויקר ואמר ולחוטא נתן ענין כו' זה המן כדאמרינן פ"ק דסוטה המן נתן עיניו במה שאין ראוי לו גם מה שבידו נטלו ממנו:


ושמתי וגו' והאבדתי ממנה מלך זו ושתי כו'. לפי הנראה זאת הנבואה שנאמר בה הנני שובר קשת עילם וגו' נאמר על איבוד מלכות פרס על ידי אלכסנדרוס אחר שנבנה הבית שני אלא דהאי קרא ושמתי כסאי בעילם וגו' משמע ליה דנאמר בימי הגלות קודם שנבנה בית שני שהיה אז כסא של הקב"ה בעילם כמ"ש בגלות עילם שכינה עמהם ולא מצינו אז שנאבדו שם אז מלך ושרים במלחמה אלא שעל ושתי שהיתה מלכה בת מלך ועל המן ובניו שהיו שרים נאמר כן:





רש"ש

גמרא והכתיב ויהי כאשר ראה יעקב כו'. עח"א ולי ק"ק הא כתיב שם ויבך וע"ש במדרש טעמים על בכייתו:



שם נביאים דאר"ל כו' וכתיב חזון כו'. עט"א דנביאים ל"פ משנים ומה יעשה בהא דסוכה שהביא העמידו מלכים ע"פ נביאים דלא הוה אלא שמואל לבד:



שם יעלה הדס זו אסתר הצדקת. לכאורה תימה מדוע אותה תאר בשם צדקת ולא כן למרדכי ולקמן בפתיחה דלאדם שטוב לפניו תארהו בשם צדיק ונ"ל דנקיט כן להנצל מקושיא מדוע לכולם קרא בשמות תוארים זולת אסתר שקראה בשמה העצמי כדכתיב ויהי אומן את הדסה ורמז תירוץ לזה במה שהוסיף בה הצדקת לומר דשם הדסה גם הוא תואר לה ע"ש צדקתה וכר"מ לקמן (יג) אסתר שמה ונקראה הדסה ע"ש הצדיקים כו':



רש"י ד"ה בצאת לפני החלוץ. אולי תחת והגבעונים צ"ל והמואבים עי' במקרא:





הגהות יעב"ץ

גמ׳ והכתיב ויהי כאשר ראה יעקב את רחל. נ"ב כתיב וישא קולו ויבך כו׳:


שם יום אחד. נ״ב י"ל משום שנגנז אור שנברא בו. משו"ה נמי מסיק והאיכא שני ובשני נמי לא סגי דאברי ביה גיהנם אלא משלישי דווקא ק״ל. אבל ברביעי כתיב מארת חסר כו'. בששי אדם ביקר בל ילין (ויש לדחות כ״ז וק"ל):


שם ומתרגמינן מירא דכיא כצ״ל (וכ״ה בע"י ובחולין):





בן יהוידע

כָּל מָקוֹם שֶׁנֶּאֱמַר 'וַיְהִי' אֵינוֹ אֶלָּא לָשׁוֹן צַעַר.. 'וַיְהִי בִּימֵי שְׁפֹט הַשֹּׁפְטִים וַיְהִי רָעָב בָּאָרֶץ' (רות א, א). הקשה הרב טורי אבן למה הקדים האי קרא דדברי קבלה לקראי של תורה טובא דמייתי בתר הכי? עיין שם.
ונראה לי בס"ד משום דתחילת דבריו נקיט להו על פסוק מגילת אסתר שהיה דורש בה, לכך הביא אחר פסוק זה דמגילת אסתר פסוק מן חמש מגילות. ועוד נראה לי בס"ד שסמך פסוק 'וַיְהִי בִּימֵי שְׁפֹט הַשֹּׁפְטִים' לפסוק (אסתר א, א) 'וַיְהִי בִּימֵי אֲחַשְׁוֵרוֹשׁ' דדמיין להדדי ממש, חדא תרווייהו כתיב בהו וַיְהִי בִּימֵי. ועוד תרווייהו הם בראש המגילה, ועוד תרווייהו היה הצער סיבה לטובה שהיה אחריתו טוב שנהפך לטוב, כי לולי הרעב איך היתה באה רות אצל בועז שיצא ממנה דוד המלך ע"ה שרווהו להקב"ה בשירות ותשבחות ויצא ממנה מלך המשיח? וכן אמרו בגמרא (בבא בתרא יד:) רות יש לה אחרית טוב, ודומה לזה צער של ימי אחשורוש דלולי ענין הגזרה של המן איך היו זוכים ליום טוב זה בכל שנה ושנה? ואיך היה מתגדל מרדכי הצדיק ע"ה? ואיך היו העמלקים נהרגים? ואף על גב דחנה גם כן היה לה אחרית טוב, עם כל זה לא היה הצער סיבה של הטובה דאם לא היתה עקרה מעיקרא גם כן היתה מולדת את שמואל הנביא ע"ה.



וְהָכְתִיב: (מלכים א' ו, א) 'וַיְהִי בִשְׁמוֹנִים שָׁנָה וְאַרְבַּע מֵאוֹת שָׁנָה'. קשה למה נקיט פסוק זה שהוא מהנביאים קודם פסוקי תורה, ועוד גם פסוקי תורה לא נקיט להו כסדרן דהקשה מפסוק (בראשית כט, י) 'וַיְהִי כַּאֲשֶׁר רָאָה יַעֲקֹב' קודם הנך קראי דששת ימי בראשית?
ונראה לי בס"ד דקושיא שיש להקשות מן פסוק 'וַיְהִי בִשְׁמוֹנִים שָׁנָה' היא חזקה ואלימא מכל קושיות אחרים דשאר קראי, יען כי פסוק 'וַיְהִי כַּאֲשֶׁר רָאָה יַעֲקֹב אֶת רָחֵל' יש להקשות דגם בזה הוה צער כי על ידי שראה יעקב את רחל תחלה ואהב אותה עשה תנאי העבודה על רחל, וכיון דלבן אין רצונו בכך אלא רוצה שיתן את לאה הוצרך לרמות ומכח המרמה ההיא נתגלגל ענין מכירת יוסף הצדיק ע"ה, וירידת יעקב אבינו ע"ה והשבטים למצרים, וכאשר פירש רבינו מהר"ם אלשיך ז"ל על פסוק (דברים כו, ה) 'אֲרַמִּי אֹבֵד אָבִי וַיֵּרֶד מִצְרַיְמָה', ועל כן אין מזה הכתוב קושיא חזקה דיש לתרץ בהכי, אך המקשן אף על פי שידע שיש לתרץ בהכי עם כל זה הקשה משום דגלגול הצער שנתגלגל מזה היה בזמן רחוק.
וכן פסוקים של ששת ימי בראשית ליכא קושיא חזקה מנייהו דיש להקשות התם הוכרח לכתיב 'וַיְהִי' ולא כתב 'וְהָיָה' כדי שלא יטעו לומר עולם קדמון ח"ו כי וְהָיָה לשון עבר אבל וַיְהִי לשון עתיד, ועם כל זה המקשן אחר כך הקשה מזה כדי לידע מה ישיב התרצן אם ישיב תירוץ זה או יש לו תירוץ אחר, אך מפסוק 'וַיְהִי בִשְׁמוֹנִים שָׁנָה' היה קושיא גדולה לפי דעת המקשן לכך הקדים להקשות מזה תחלה.



כָּל כַּלָּה שֶׁהִיא צְנוּעָה בְּבֵית חָמִיהָ, זוֹכֶה וְיוֹצְאִין מִמֶּנָּה מְלָכִים וּנְבִיאִים. קשא בשלמא נביאים אפשר שיהיו בדור אחד אלף נביאים אם ירבו הצנועות, אבל מלכים אם ירבו הצנועות לא אפשר שירבו המלכים כי אין מלך אלא אחד או שנים אחר שנחלקו עשרת השבטים?
ונראה לי בס"ד כל ראש ישיבה נקרא בשם מלך כמו שאמרו מלך רב אפס, מלך רבה, מלך רב יוסף וכיוצא בזה הרבה. אי נמי תזכה לחכמים גדולים שנקראים בשם מלכים, וכמו שאמרו (גיטין סב:) מאן מלכי רבנן, שנאמר (משלי ח, טו) 'בִּי מְלָכִים יִמְלֹכוּ'.
והא דנקט 'כָּל כַּלָּה שֶׁהִיא צְנוּעָה' ולא אמר 'כָּל אִשָּׁה שֶׁהִיא צְנוּעָה' לרבותא, שתהיה צנועה מתחלת ימי חופתה דאז אותו זמן נקראת בשם כַּלָּה והוי רבותא טפי משום דהדרך הכל מסתכלים בכלה כדי לחבבה על בעלה, ועם כל זה תסתיר עצמה מעיני הכל שלא יסתכלו בה אז זו ראויה לזכות זה.
והא דנקט 'כָּל' נראה לי בס"ד לרבות אפילו גדמת וכיוצא דאז דרכה להיות צנועה בשביל המום שלה, וכמו שאמרו בשבת דף נ"ג מעשה באדם אחד שנשא אשה גדמת וכו' יעוין שם, עם כל זה אם היא צנועה לשם שמים ולא בשביל להסתיר המום יועיל לה זכות הצניעות לדבר זה.
וצריך להבין מה מדה כנגד מדה יש בזה לזכות לבנים מלכים ונביאים בשביל הצניעות? ונראה לי בס"ד שהנביאים דרכן להסתתר ולשבת בהצנע ובמסתרים להתבודד לבדם כדי שתשרה עליהם רוח הנבואה, וגם המלכים אין דרכן לשבת עם בני אדם כל כך משום כבוד מלכות וגם כל מעשיהם נעשים בהצנע.
ועוד נראה לי שיש בזה מדה כנגד מדה, היא צנועה בבית חמיה כדי שלא יהיה בה מכשול לפני אדם להרהר בה, לכן יצאו ממנה מלכים המסירים המכשולות שבין אדם לחבירו כמו שאמרו (משנה אבות ג, ב) 'אִלְמָלֵא מוֹרָאָהּ שֶׁל מַלְכוּת אִישׁ אֶת רֵעֵהוּ חַיִּים בְּלָעוֹ' וכן יצאו נביאים המסירים המכשולות שבין אדם למקום דכתיב (ישעיה נז, יד) 'וְאָמַר סֹלּוּ סֹלּוּ פַּנּוּ דָרֶךְ הָרִימוּ מִכְשׁוֹל מִדֶּרֶךְ עַמִּי'.



מְלָכִים מִדָּוִד. נמצא דוד המלך ע"ה, לקח מלוכה בשכר הצניעות, ובזה יובן בס"ד הטעם שחס על שאול המלך ע"ה שלא הרגו בשביל הצניעות, וכמו שאמרו בגמרא דברכות (ברכות סב:) על פסוק (שמואל א' כד, י) 'וַתָּחָס עָלֶיךָ' וקשה וכי לא מצא בו מדה טובה יותר מזו? ובזה ניחא כיון דהוא זכה למלוכה בשכר הצניעות לכך חביבה ליה מדת הצניעות טפי משאר מידות טובות!
מעשה בעני אחד שהיה דולה מים מן בור עמוק שיש לו בחצרו ועל ידי כך נפלה הטבעת מידו לתוך הבור, והיא אינה שוה יותר מעשרה דנרים, אך מחמת שהיה עני היתה חשובה בעיניו וחס עליה וירד בחבלים לתוך הבור לחפש אחריה בקרקעית הבור ולא מצאה, ומדי חיפשו מצא ראש כלי יוצא בקרקעית הבור ויחפור סביב הכלי בידו עד שהוציאו מן הקרקע שהיה טמון שם וימצאהו מלא דינרי זהב, ועודנו מחפש וממשמש בידיו בקרקע הבור וימצא עוד כלי אחד טמון שם ויוציאו והוא מלא דינרי זהב, עד שמצא חמשה כלים, אז ראה הטבעת ולקחה, ואחר כך אף על פי שהוא נתעשר הרבה ויש לו יכולת ללבוש באצבעו טבעת אבן טובה ששוה שני אלפים דנרי זהב, עם כל זה לא היה לובש אלא רק אותה טבעת ששוה עשרה דנרי כסף, דחביבה ליה מפני שעל ידה נתעשר עושר גדול. כן דוד המלך ע"ה היתה חביבה אצלו הצניעות שבעבורה זכה למלוכה לכך לא חס על שאול לבלתי יהרגהו, אלא בשביל הצניעות שמצא בו.



(ישעיה יד, כב) וְקַמְתִּי עֲלֵיהֶם נְאֻם הֳ' צְבָאוֹת וְהִכְרַתִּי לְבָבֶל שֵׁם וּשְׁאָר וְנִין וָנֶכֶד נְאֻם הֳ': 'שֵׁם' זֶה הַכְּתָב, 'שְׁאָר' זֶה לָשׁוֹן.  פירש רש"י אין להם כתב אלא מאומה אחרת. ונראה לי הטעם נעשה כן בהשגחה מן השמים כדי שאחר חרבן מלכותם לא ישאר להם זכר מצד הכתיבה שנקראת על שמם. גם דריש 'שֵׁם' [340] גימטריא 'סֵפֶר' [340] זה הכתב.
ומה שאמר 'שְׁאָר' זֶה הַלָּשׁוֹן אף על גב דהיה לשונם ארמית וגם אחר חרבן מלכותם נשאר לשון ארמי, הנה זה הלשון לא היה שלהם אלא הוה של מלכות ארם נהרים ולכך נקרא ארמי ולא נקרא בבלי.



'תַּחַת הַנַּעֲצוּץ יַעֲלֶה בְרוֹשׁ' (ישעיה נה, יג) תַּחַת הָמָן הָרָשָׁע שֶׁעָשָׂה עַצְמוֹ עֲבוֹדָה זָרָה וְכוּ'. נראה לי בס"ד דאמרו רבותינו ז"ל (אסתר רבה פרשה ז, ח) שהיה המן תולה עבודה זרה כנגד לבו כדי להכשיל בני אדם כשיבואו להשתחות לו משורת דרך ארץ, נמצא הם משתחוים לעבודה זרה שלו ולכן (אסתר ג, ב) מָרְדֳּכַי לֹא יִכְרַע וְלֹא יִשְׁתַּחֲוֶה לו אף על פי שכן צוה המלך להשתחות להמן, דחש אם ישתחוה להמן נמצא משתחוה לעבודה זרה. וידוע כי עבודה זרה נקראת צו וכמו שאמרו רבותינו ז"ל (סנהדרין נו:) אין צו אלא עבודה זרה שנאמר (הושע ה, יא) 'הוֹאִיל הָלַךְ אַחֲרֵי צָו', וזה נרמז בתיבת 'נעצוץ' חלק התיבה לשתים וקרי ביה 'נעץ צו' זה המן הרשע שנעץ בבגדו עבודה זרה כדי להכשיל אחרים. והנה 'נעצוץ' [306] גימטריא ש"ו שהיה המן מסטרא דשו של עשו שאמרו רבותינו ז"ל שנקרא עֵשָׂו 'ע' שו' שהיו בו ע' כוחות של שו וכמו שכתב רבינו מהר"ם אלשיך ז"ל בפסוק (בראשית כה, כה) 'וַיִּקְרְאוּ שְׁמוֹ עֵשָׂו', ולכן נעצוץ גימטריא 'שו' הוא המן הרשע שהוא מסטרא דשו אבל מרדכי הצדיק ע"ה נתגבר על שו, ולכן נקרא בְרוֹשׁ שנוסף על אותיות 'שו' אותיות 'רב' בסוד 'כל רב מבבל' שהוא ע"ב ק"ל [=רב 202] ובזה נעשה בְרוֹשׁ ולזה אמר 'בְרוֹשׁ' זֶה מָרְדֳּכַי הַצַּדִּיק זָכוּר לְטוֹב.
ודע דכל פתיחות אלו דנקטי תנאי ואמוראי הכא הוא כדי לתרץ כל אחד בפתיחה שלו הטעם שאותו הדור ניצולו אחר שכבר נגזרה עליהם גזרה זו מן השמים ואף על פי שהשתחוו לצלם, וכמו שאמרו בגמרא בשאלה ששאלו לרשב"י וכי משוא פנים יש בדבר (מגילה יב.), ורבי יונתן לתרץ קושיא זו מייתי קרא וְהִכְרַתִּי לְבָבֶל וכו' דנמצא שנענש נבוכדנצר הרשע שנכרת זרעו שאפילו ושתי לא נתקיימה, ובעל כרחו לקה בזה העונש בשביל שאנס את ישראל להשתחוות לצלם, דאם בעבור חרבן בית המקדש וגלות ישראל הא ניתן לו רשות על פי הנבואה לכך, וכיון דנענש בשביל שאנס את ישראל לעבודה זרה אם כן נתרצה הקושיא דלכך ניצולו בשביל שהיו אנוסים.
ומה שהביא פסוק 'תַּחַת הַנַּעֲצוּץ יַעֲלֶה בְרוֹשׁ' דשמע מינה מהאי דרשה דמרדכי מסר עצמו להריגה כדי שלא ישתחוה לעבודה זרה של המן הרשע, ולכן כדאי הוא זכות מרדכי שיש לו בדבר זה להציל את ישראל מקטרוג שיש עליהם מצד שהשתחוו לצלם, וגם מדרשה זו שמע מינה שגם אסתר מסרה עצמה כדי לאבד את המן שהיה הוא עצמו עבודה זרה, לכך הגין גם זכותה להציל את ישראל מקטרוג של הצלם. ורבי יהושע בן לוי הביא פסוק (דברים כח, סג) 'כֵּן יָשִׂישׂ' שיש לומר צדקה עשה הקב"ה עם ישראל שתהיה הגזרה קשה על זמן רחוק ולא תהיה פתאומית, שעל ידי כך היו ששים אויבי ישראל במפלתם וזו היתה סיבה להצלת ישראל דכתיב (משלי כד, יז) בִּנְפֹל אוֹיִבְךָ אַל תִּשְׂמָח וכו' והשיב מעליו אפו, נמצא בזו הפתיחה ביאר הטעם של ביטול הגזרה מפני שהמן וסיעתו שמחו במפלתם ובזה היתה ארוכה למכתם:
ומה שאמר הפתיחה בפסוק (קהלת ב כו) 'כִּי לְאָדָם שֶׁטּוֹב לְפָנָיו נָתַן חָכְמָה וְדַעַת וְשִׂמְחָה' זה מרדכי הצדיק וכו', והענין הוא כי ידוע שהמלך שלח את מרדכי ואת המן שרים על חיילותיו ששלח להלחם בעיר אחת ונתן להם מזון החיל לכל אחד מהם, וארכה המלחמה ומרדכי היה לו חכמה לכלכל במשפט את המסור לו בשביל חיילותיו, והמן טפש היה שלא שמר את המזון ונשלם, ובקשו החייל להרגו בשביל רעבונם, ובא אצל מרדכי ללוות לו ולא קבל בשום אופן אלא רק בזאת שימכור את עצמו עבד למרדכי ואם יסרב אחר כך יתנסח עא מן ביתיה וזקיף יתמחי עלוהי, ונכתב השטר בכתובת קעקע על ירכו של המן, וכמו שכתוב בספר מנות הלוי. ובאמת דבר זה שעשה מרדכי שלא יתן המזון אלא רק שימכור המן את עצמו עבד למרדכי יצא ממנו תועלת לישראל, שנמצא בעת שקנה המן את ישראל לא זכה הוא בהם אלא נעשו קנויים למרדכי, כי כל מה שקנה עבד קנה רבו, וגם הכסף ששקל המן למלך בעדם לא היה משלו אלא משל מרדכי, ולא עוד אלא נתחכם מרדכי לכתוב השטר על ירך המן בכתב שאינו נמחק, ופירש בו שיתלה המן על העץ שלו וברית כרותה לשפתים שכך נתקיים בו, ועל ידי כך גברו ישראל וניצולו שלא שלט בהם קטרוג המקטרגים. וזהו שנאמר 'לְאָדָם שֶׁטּוֹב לְפָנָיו' זה מרדכי נָתַן חָכְמָה שלא קבל למכור המזון אלא רק במכירת המן לעבד לו שבזה לקח כל כוחו של המן שכל מה שקונה העבד הוא של רבו, ועוד נתן לו דַעַת שיכתוב השטר על יריכו ויכתוב בו הצליבה של המן בפירוש וברית כרותה לשפתים ואחר כך נתן הקב"ה לחוטא זה המן ענין לאסוף ולכנוס כדי שיטרח ויכין למרדכי, כדי לתת לטוב זה מרדכי לפני האלקים, כי מרדכי שהיה טוב לפני האלקים זכה בטוב הרמוז לפני אותיות 'אֱלֹקִים' שהם אותיות 'בְּמוּכָן' ועל ידי כך סוף דבר (אסתר ח, ב) 'וַתָּשֶׂם אֶסְתֵּר אֶת מָרְדֳּכַי עַל בֵּית הָמָן', כי נעשה הכל שלו מדין מה שקנה עבד קנה רבו וגם נצלב המן כאשר כתוב ומפורש על יריכו, ונמצא דבר זה היה סיוע לישראל שניצולו משליטת המן ולא הועיל קטרוג המקטרגים.
ורבה בר עופרן פתח לתת טעם להצלת ישראל, מקטרוג שנהנו מסעודת אחשורוש, בזכות דניאל ע"ה אשר מסר עצמו לבלתי יתגאל במאכלות אסורות ויין נסך, ולזה אמר (ירמיהו מט לח) 'וְשַׂמְתִּי כִסְאִי בְּעֵילָם' זה דניאל ע"ה שהיה בעילם שהיה שם מרכבה לשכינה, ובזכותו אבדו 'מֶלֶךְ' זו ושתי 'וְשָׂרִים' זה המן, ובניו שרצו להתגבר על ישראל בגזרה זו משום קטרוג הנאת ישראל מסעודת אחשורוש. ואותיות 'מֶלֶךְ' נהפכו על ושתי לאותיות 'כַּלֵּם' ואותיות 'שָׂרִים' נהפכו להמן ובניו לאותיות 'רָשִׁים'.
ורב דימי בר יצחק פתח (עזרא ט, ט) 'כִּי עֲבָדִים אֲנַחְנוּ וּבְעַבְדֻתֵנוּ לֹא עֲזָבָנוּ אֱלֹקֵינוּ וַיַּט עָלֵינוּ חֶסֶד לִפְנֵי מַלְכֵי פָרַס' הנה בזה נתן טעם להצלת ישראל מקטרוג הצלם, לומר כיון שהיו עבדים אם כן אנוסים היו בענין הצלם של נבוכדנצר, ולכן בימי מרדכי שנתעורר קטרוג עון הצלם, וגזרו כליה הטה עלינו חסד לפני מלכי פרס ששב אחשורוש ובטל גזרתו כי נצולו ישראל מקטרוג עון הצלם בטענה זו דאנוסים היו.
ופסוק (תהלים סו, יב) 'הִרְכַּבְתָּ אֱנוֹשׁ לְרֹאשֵׁנוּ בָּאנוּ בָאֵשׁ' גם כן בא להגיד ביטול קטרוג עון הצלם מחמת אונס שגזר נבוכדנצר מי שלא ישתחוה יפילו בכבשן האש ואין לך אונס גדול מזה! ועוד תירץ באומרו 'בָּאנוּ בָאֵשׁ' שנפלו חנניה מישאל ועזריה באש וזכותם זה הגין בעד כל ישראל שהם כהנים לוים ישראלים כי שלשה צדיקים היו.
ובפסוק (תהלים צח, ג) 'זָכַר חַסְדּוֹ וֶאֱמוּנָתוֹ' בא להגיד טעם ההצלה כמו שטען משה רבינו ע"ה להצילם בעון העגל (שמות לב, יג) זְכֹר לְאַבְרָהָם לְיִצְחָק וּלְיִשְׂרָאֵל עֲבָדֶיךָ אֲשֶׁר נִשְׁבַּעְתָּ לָהֶם בָּךְ וכו', וכן עתה זָכַר חַסְדּוֹ וֶאֱמוּנָתוֹ של הבטחה שהבטיח לאבות.
ופסוק (משלי כח, טו) 'אֲרִי נֹהֵם וְדֹב שׁוֹקֵק מֹשֵׁל רָשָׁע עַל עַם דָּל' בא להגיד טעם ההצלה מקטרוג עון הצלם משום דארי זה נבוכדנצר נוהם, ואם כן אנוסים היו מן הארי ומצד קטרוג עון הסעודה, דוב זה אחשורוש שוקק שעשה להם המצאות לפתותם.
ובפסוק (קהלת י, יח) 'בַּעֲצַלְתַּיִם יִמַּךְ הַמְּקָרֶה' בא לומר כי הכליה לא היתה בעבור עון הצלם, אלא היתה בעבור עצלותם בעסק התורה, ולכך כאשר נתקן הדבר הזה שחזרו וקבעו לימודם בתורה בימים ובלילות והדור קבלוה בימי אחשורוש לכך בטלה הגזרה.
ופסוק (תהלים קכד, ב) 'בְּקוּם עָלֵינוּ אָדָם' ולא מלך בא להגיד טעם ההצלה כי ישראל נתייאשו מעצמן בשביל שראו שקם עליהם המן בעל בחירה ולא מלך אשר לבו מסור ביד השם יתברך, ולכן כיון שנתייאשו מעצמן סבלו צער גדול כאלו נהרגו ממש כי חשבו דבר זה לודאי הגמור, ולכך הספיק להם זה הצער העצום במקום כליה ממש על דרך שאמרו (ברכות נה.) 'חלמא בישא עציבותיה מסתייה'.
ופסוק (משלי כט, ב) 'בִּרְבוֹת צַדִּיקִים יִשְׂמַח הָעָם' בא להגיד כי השם יתברך גילה ההארה הגדולה אשר ממנה היתה נשמת מרדכי שהאירה בשורש אסתר, ובזה נסתם פה המקטרגים וניצולו ישראל, וזהו בִּרְבוֹת צַדִּיקִים זה מרדכי ואסתר יִשְׂמַח הָעָם.
ופסוק (דברים ד, ז) 'אֲשֶׁר לוֹ אֱלֹקִים קְרֹבִים אֵלָיו' בא לרמוז על הצלת ישראל מפני ששם ישראל כלול בשם אֱלֹקִים כמו שכתבתי בסה"ק 'אַדֶּרֶת אֵלִיָּהוּ' בהפטרת מסעי בפסוק (ירמיה ב, ה) 'כִּי רָחֲקוּ מֵעָלָי' עיין שם.



(ישעיה נה, יג) 'וְתַחַת הַסִּרְפַּד' זוּ וַשְׁתִּי. הקשה הרב עיון יעקב ז"ל הוה ליה למימר 'תַּחַת הַסִּרְפַּד' קודם 'תַּחַת הַנַּעֲצוּץ' כי ענין ושתי קדים לצליבת המן! יעוין שם.
ונראה לי בס"ד כי הפתילה של צליבת המן הודלקה מגחלת האש של הריגת ושתי, כי על ידי שהיתה בוערת בלב אחשורוש לכך צוה לתלות את המן תיכף ומיד, ואם היה מעכב הדבר היה מוצא המן מקום להציל עצמו וכמו שאמרו רבותינו ז"ל (מגילה טז.) על פסוק (אסתר ז, י) 'וַיִּתְלוּ אֶת הָמָן עַל הָעֵץ אֲשֶׁר הֵכִין לְמָרְדֳּכָי וַחֲמַת הַמֶּלֶךְ שָׁכָכָה', היינו חימה שהיתה בלבו על המן בעבור הריגת ושתי, נמצא לפי זה יפה נקיט הכתוב מי גרם ש'תַּחַת הַנַּעֲצוּץ' זה המן 'יַעֲלֶה בְרוֹשׁ' זה מרדכי שנצלב המן ועמד מרדכי במקומו? מפני ש'תַחַת הַסִּרְפַּד' זו ושתי 'יַעֲלֶה הֲדַס' זו אסתר שנהרגה ושתי ובאה אסתר במקומה.
ומה שדרש 'סִּרְפַּד' זו ושתי בת בנו של נבוכדנצר הרשע, היינו דדריש סִּרְפַּד על אביה נבוכדנצר שהוא 'סר פד' והענין מובן בס"ד כי ידוע כשישראל הם מולכין על אדמתם בזמן שלמה המלך ע"ה אז הם בתואר נקודת החול"ם שהוא למעלה מן האות, וכשהם על אדמתן אלא כפופין לשאר מלכים אז הם דוגמת השור"ק שהוא באמצע האות, וכשהם גולים מארצם והם עבדים אצל מלכי אומות העולם אז הם דוגמת החיר"ק שהוא למטה מן האות, ולכן נקראו בשלשה שמות ישראל יעקב ישורון שראשם שלשה יודי"ן כנגד שלשה יודי"ן של חול"ם ושור"ק וחיר"ק.
ובזה פירשתי בס"ד רמז הכתוב (תהלים קכו, א) 'בְּשׁוּב הֳ' אֶת שִׁיבַת צִיּוֹן הָיִינוּ כְּחֹלְמִים' שנהיה תמיד דוגמת החול"ם שהוא למעלה, וכמפורש בברכה (דברים כח, א) 'וּנְתָנְךָ יְהוָה אֱלֹהֶיךָ עֶלְיוֹן עַל כָּל גּוֹיֵי הָאָרֶץ'. והנה מספר החול"ם הוא פ"ד ולכן נבוכדנצר שהגלה את ישראל ומשל בהם שעשאם דוגמת החיר"ק נקרא סִּרְפַּד, שהוא סר פ"ד, רוצה לומר הסיר דוגמת החול"ם שהוא מספר פ"ד מישראל, ולזה אמר חורק עליו שיניו זו היא חריקתו עליו לעשותו דוגמת החיר"ק שהוא למטה, ולכן כתיב (יחזקאל טז, יא) וָאֶעְדֵּךְ 'עֶדִי' במספר חול"ם.





בניהו

וָדָיְקָא נָמִי דִּכְתִיב 'כֵּן יָשִׂישׂ' וְלָא כְּתִיב 'יָשׂוּשׂ'. מקשים והא כתיב (ישעיה סב, ה) 'כִּמְשׂוֹשׂ חָתָן עַל כַּלָּה יָשִׂישׂ עָלַיִךְ אֱלֹקָיִךְ' ולא כתיב 'ישוש' אף על גב דהתם הכונה הוא משיש? ונראה לי בס"ד כיון דקיימא לן מרובה מדה טובה ממדת פרענות אי לא כתיב 'ישוש' להדיה בעל כרחו צריכין אנחנו לפרש האי ישוש קאי על אחרים דאיך יהיה הוא משיש בפרענות כמו דמשיש על הטובה? והלא מרובה מדה טובה ממדת פרענות! וזהו שנאמר כיון דלא כתיב 'ישוש' להדיה בעל כרחו צריך לפרש האי 'ישיש' קאי על אחרים.
ועוד נראה לי בס"ד דאין הכי נמי 'ישיש' משמע הכי ומשמע הכי וכאן דייק דודאי האי 'ישיש' דנקיט הכא אינו אלא על אחרים דהא לא אמר 'ישוש' כדי שנדע בודאי דקאי על עצמו אבל מה שאמר 'יָשִׂישׂ עָלַיִךְ אֱלֹקָיִךְ' שם לא אצטריך לברר הדבר הזה למכתב 'ישוש' מן ששם הכתוב הוא בספר נביאים שהוא אחר תורה וכבר ידענו מן התורה דהוא יתברך שש בטובת ישראל דכתיב כאן בתורה (דברים כח, סג) 'וְהָיָה כַּאֲשֶׁר שָׂשׂ הֳ' עֲלֵיכֶם לְהֵיטִיב אֶתְכֶם' ומזה ידענו בבירור שהקב"ה שמח בטובת ישראל ולכן בפסוק 'יָשִׂישׂ עָלַיִךְ אֱלֹקָיִךְ' ליכא להסתפק כדי שיצטרך לכתיב 'ישוש' ובודאי האי 'יָשִׂישׂ עָלַיִךְ אֱלֹקָיִךְ' קאי עליו יתברך שהוא שש בטובת ישראל כִּמְשׂוֹשׂ חָתָן עַל כַּלָּה





חידושי חת"ס

ויהי ביום הח'. לא הומ"ל מוהי' ערב ויהי בקר יום א' דלמא אה"נ לא הוה בי' שמחה כ"כ כיון שצפה ברשעי' וגנז אור ימי בראשית אבל השתא מדתלי שמחת חנוכת המשכן בשמיני בששת ימי בראשית ש"מ דהוה שמחה וק"ל:


אחרים משיש. הכונה שלטובותינו עושה זאת שישמחו אויבינו כדי שישיב אפו ממנו מהרה ע"ד בנפול אויבך אל תשמח כו' והשיב מעליו אפו וכתי' אל תשמח אויבתי לי כו נפלתי קמתי:


בעה"י מה שחנני ה' בסיומא דמס' מגילה פה דרעזניץ יום ד' כ' אדר תקנה"ל:


משה תיקן להם לישראל שיהיו שו"ד. עבר"ן שהק' ממאי דקי"ל פ"ק דפסחים שו"ד ל' יום קודם והנה באמת לא הבנתי ק' הר"ן בזה שהרי הש"ס הקשה לעיל ד' א' מאי ארי' פורי' אפי' י"ט נמי וכ' תוס' אפי' ו"ט שדורשי' ל' יום קודם נמי דורשים ביומו א"כ מוכח דסד"א כיון דדורשין קודם לא ידרשו ביומו וא"כ לק"מ ק' הר"ן דמדאורייתא דורשין ל' יום קודם ולא ביומו ואתא משה ותיקן שגם ביומו ידרשו ולק"מ ק' הר"ן והנה הפר"ח בא"ח סי' רכ"ט דחה תי' הר"ן ותי' הרב"י שם והעלה שהמחוור כמו שתי' הוא ז"ל דהל' פסח בפסח היינו מזמן הפסח ואילך וסמך אאידך ברייתא דת"ק ורשב"ג דזמן הפסח הוא מל' יום קודם ואילך ודבריו תמוהים דאכתי לא תי' אמאי תיקן משה זה הלא דאורייתא הוא שיהי' דורשין ל' יום קודם דנפקי מקראי פ"ק דפסחים אבל לפמ"ש לעיל ניחא דאהני תקנת משה אי"ט עצמו והיותר נראה דנ"מ מתקנת משה טובא דהנה נסתפקתי במה דקי"ל אין ב"ד יכול לבטל דברי ב"ד חברו אע"כ גדול ממנו בחכמה ובמנין אם זהו דוקא בקו"ע אבל בשוא"ת יכול לבטל דהרי יש כח ביד חכמים לעקור אפי' ד"ת בשוא"ת מכ"ש דברי ב"ד חבריהם או דלמא חמירא דברי סופרים יותר מד"ת ואין ב"ד יכול לבטל דברי ב"ד חברו כלל אפי' בשוא"ת אם אינו גדול ממנו ולכאור' כן נר' דחמירא דברי סופרי' בהא מדאמרי' לעיל ריש מכילתן מכדי הנהי אנשי כה"ג תקנינהו הא אין ב"ד יכול לבטל כו' ע"ש ואי איתא דבשוא"ת יכולין לבטל א"כ מאי קושיא דלמא לעולם אגשי כנה"ג י"ד וט"ו תקנו ותו לא ואתו רבנן ופטרום לכפרים מקריאת י"ד ויש כח בידם לפטרם בשוא"ת ומה שחייבום לקרות בי"א י"ב י"ג אין זה נגד אנשי כה"ג דמאי אכפת להו אם יקראו או לא כיון שיש כח ביד ב"ד לפטרם מקריאת י"ד כיון שהוא שוא"ת אע"כ דאפי' בכה"ג נמי אין כח בידם לפטרם אפי' בשוא"ת והא"ש דנ"מ טובא במה שתיקן משה שלא יהי' ב"ד יכול לבטל דרשת י"ט משא"כ הא דל' יום קודם שיכול ב"ד לבטלו דיש כח בידם לבטל דבר מן התורה בשוא"ת וא"ש ובזה ישבנו מה שקשה לכאו' לפמ"ש בפר"ח דבפורים בין בי"ד בין בט"ו לא ישאלו בשל פסח אעפ"י דבצרי להו ל' יום דפסח ע"ש וא"כ מה מקשה הש"ס מאי ארי' פורים אפי' י"ט נמי דלמא הא קמ"ל דידרשו בפורים ולא בפסח כמ"ש הפר"ח ולפי הנ"ל יתיישב דהנה טעמא דלא ישאלו עדיין בשל פסח אינו כמ"ש בפר"ח דל' לאו דוקא אלא כ"ט יום ז"א כמוכח בתוס' בכורות אלא הענין דיש כח ביד חכמים לעקר דבר מן התורה בשוא"ת שלא ידרשו עדיין בשל פסח וממילא תקנו שידרוש בשל פורים והשתא מקשה שפיר מאי ארי' פורים אפי' י"ט נמי ידרשו ביומו א"כ ממילא כיון שתקנו חכמים פורים מסתמא כעין דאוריי' תקנו שידרשו בו ואי לאשמועי' דיש כח בידם לבטל דרשת ל' יום קודם גם זה מוכח ממשה תיקן כנ"ל דאל"כ מה הועיל בתיקונו אע"כ משום דל' יום קודם יכול ב"ד לבטל משא"כ תקנת משה רע"ה כנ"ל וא"ש הכל ואי קשי' הא קשי' לפמ"ש בחק יעקב ובא"ר דמה שאנו קורין בתורה יוצאין י"ח שואלי' ודורשין ובזה נתיישב מ"ש רש"י אהא דפורים שחל להיות בשבת דורשין בענינו של יום פרש"י באגרת פורים ולע"ד רצה בזה דלא נימא דיי"ח במה שקורין באותו שבת פ' ויבא עמלק וא"כ הי' קשה מה קמ"ל ריב"ל משנה שלימה שנינו לקמן בפורים קורין ויבא עמלק אע"כ דפורים שאני שאין פ' ויבא עמלק מדבר מענינו של יום ממש דלא נזכר בו מחיית המן וצריך לדרוש מאגרות פורים דוקא וא"ש פרש"י אלא דלפ"ז לא מקשה הש"ס מידי מאי ארי' פורים אפי' י"ט נמי הא טובא קמ"ל דבי"ט יוצאין י"ח בקריאת התורה משא"כ בפורים וצ"ע:





פני יהושע

ויהי בימי אחשורוש אמר ר' לוי ואיתימא ר' יוחנן וכו' כל מקום שנאמר ויהי אינו אלא צער ויהי בימי אחשורוש הוי המן וכו'. לכאורה ההיא דויהי בימי אחשורוש לא דמי לכל הנך ויהי בימי דמייתי בסמוך דבהנך קראי נמצא בכל אחד צרתו בצדו דבהאי ענינא גופא דכתיב ויהי או ויהי בימי מצינו באותו ענין עצמו מבואר במקרא מה צרה היתה שם שנמשך ע"י אותו ענין באותו זמן משא"כ האי דהכא דעיקר הפרשה של ויהי בימי אחשורוש לא איירי אלא בענין המשתה ממעשה ושתי שהיה בשנת שלש למלכו ומעשה המן לא נזכר אלא לאחר כמה פרשיות ולאחר שנים רבות למלכותו. והנלענ"ד בזה ע"פ מאי דאיתא לקמן דשאלו תלמידיו לר"ש ב"י מפני מה נתחייבו ישראל של אותו הדור כליה והשיב להם מפני שנהנו מסעודה של אותו רשע נמצא לפ"ז א"ש דע"י אותו המשתה שכתוב בתחלת הפרשה נתהוה מעשה המן שנגזר על ידו כלייה על ישראל ואע"ג דר"ש ב"י השיב לתלמידיו א"כ של שושן יהרגו ושל כל העולם כולו לא יהרגו ומש"ה אמר רשב"י מפני שהשתחוו לצורת עכו"ם ופירש"י בימי נ"נ מ"מ משמע דהא והא גרמו דע"י שנהנו מסעודתו של אותו רשע מצא ב"ח מקום לגבות חובו לפקוד עליהם עוון הצורת עכו"ם שהיה בימי נ"נ ועד עכשיו לא נתמלא סאתם וע"ש בחידושי אגדות למהרש"א ולהרי"ף ז"ל:


וע"ד זה נראה לפ' ג"כ בכל הנך אגדתא דהנך אמוראי דפתחו פיתחא להאי פרשתא דמגילה כל חד כדאית ליה מה שלא נמצא כיוצא בזה בכל הש"ס כי אם במדרשים. והנראה בזה דהיינו מהא דאמרינן לעיל דף ח' ששלחה אסתר לחכמים כתבוני לדורות ושלחו לה הלא כתבתי לך שלישים ולא רביעים וכתבתי לעיל דהאי שלישים היינו תורה נביאים וכתובים שאלו לבד ניתנו ליכתוב משא"כ שאר דברים שלא נאמרו בנבואה או ברוח הקודש הוי דברים שבע"פ שאין רשאין לאומרן בכתב עד שמצאו מקרא כתוב בתורה כתוב זאת זכרון בספר וכדפרישית בטוב טעם בשם הירושלמי אלא דלפ"ז לא היה ראוי ליכתוב מגילה זו אלא מאחר הדברים האלה ואילך דאיירי בענין המן שבא מזרעו של עמלק וא"כ לא היה רשות לכותבי המגילה ליכתוב מתחילת המגילה עד לאחר הדברים האלה דלא איירי מענין זה כלל מש"ה הוצרכו הנך אמוראי לפתוח פיתחא להאי פרשתא דתחלת הספר כל חד כדאית ליה. וכבר כתבתי דענין המשתה הוא ג"כ מענין זה שעי"כ נתחייבו ישראל כלייה ואינך אמוראי רובן ככולם פתחו פיתחא מענין מפלתו של נ"נ הרשע לפי שע"י שכפה אותם להשתחוות לצורת עכו"ם נתחייבו כלייה ע"י המן מש"ה ניתן לכתב ג"כ מפלתו של נ"נ כאן במגילה זו לפי שהכל אחד וכדי למרק חזיון הנביאים שנתנבאו על מפלתו ועל מפלת ושתי שהיתה נין ונכד לאותו רשע כדמייתי מקרא וכיוצא בזה הך דרשא דקרא דבאנו באש ובמים ותוציאנו לרווייה דאיירי בימי נ"נ והמן. והמדקדק עוד יראה דכל הנך דרשות איירי או מתוקפו של אחשורוש או מתוקפה של ושתי או מתוקפו של המן או מתוקפן של מרדכי ואסתר שכולן הם מענין לענין באותו ענין וכדאשכחן לקמן בפ"ב דף י"ט בפלוגתא דר"י ור' יוסי כנ"ל:





מראית העין

תחת הנעצוץ זה המן וכו'. בכל מאמר זה ארדוף אצי"ג קצת רמזים בס"ד. אפשר הנעצוץ גימטריא המן ירה ע"ה כמו שאמרו רז"ל שהיה סיבה לבטל בנין בית המקדש ואמר הקב"ה אגביהנו ואנקם ממנו וזה רמז המן ירה. יעלה ברו"ש ברוש גימטריא תק"ב ונוסף ו' תק"ב הם חיי אבות שעבדו לה' כל ימיהם כמ"ש ספר חסידים ואות ו' רמז לחיים כמ"ש בזהר הקדוש וזה רמז יעלה ברוש זה מרדכי שבזכות שני חיי האבות נתנו לו חיים וניצול: 
א"נ אפשר לרמוז ונקדים מ"ש הרב מהר"י בספר יערות דבש דמ"ש אחשורוש הכסף נתון לך היינו שיתנם לצדקה דכבר ידעו מנבוכדנצר דהצדקה מכפרת ומצלת כמ"ש לו דניאל וחטאך בצדקה פרוק. וז"ש המן למרדכי אתא מלא קמצא דידכו ודחי עשרת אלף ככר והיינו דהצדקה כקרבנות ומשו"ה תמה ואמר אתא מלא קמצא דידכו ודחי עשרת אלפים. ואמר לו מרדכי מה שקנה עבד קנה רבו דכיון שהוא עבדו של מרדכי א"כ כל הצדקה היא נחשבת למרדכי. וזה רמז תחת נעצוץ המן שנתן עשרת אלפים יעלה ברוש זה מרדכי שמה שקנה עבד קנה רבו. וזה רמז יעלה ברוש זה מרדכי שהצדקה נחשבת לו לשמרו ויש לרמוז כי ברוש גימטריא הצדקה למרדכי. תחת הסרפד גימטריא שמ"ד יעלה הדס גימטריא חיים עם הכולל: 
ולפי מה שכתב רבינו מהר"א מגרמיזא ז"ל דמהריגת ושתי שהיה הוא משתדל בהריגתה כמ"ש ויאמר ממוכן לא על המלך לבדו וכו' ואמרו רז"ל ממוכן זה המן. עברתו של אחשורוש שמרה נצח ומה שנתלה היה על זה כמ"ש בעניותי בקונטריס רוח חיים דרוש י"ג בס"ד. ולכך הקדים תחת הנעצוץ וכו' כלומר הגם כי מפני מראית העין רואה תסבור כי תחת הנעצוץ יעלה ברוש שאמר חרבונה הנה העץ וכו' ועל זה אמר אחשורוש תלוהו עליו אינו אמת רק העיקר הוא תחת הסרפד ושתי דהריגת ושתי היתה שמורה עד עקר"ה להמן ואז יעלה הדס זו אסתר שנתעלית בהריגת המן: 
והרב עיון יעקב ז"ל כתב משם הרב זרע בירך שני פרשת תצוה משם רבינו האר"י ז"ל כי חלבנה גימטריא המן שהוא השפל בסמני הקטרת ומר דרור הוא הראש בסמני הקטרת עכ"ד ואפשר דאסתר על שם אסתהר כמ"ש בשמעתין ופירש"י ז"ל ירח. וזה רמז חלבנה כשתגרע ותסיר חטא (חית) מחלבנה ישאר לבנה. והיינו דע"י חטא בא המן וכששבו ישראל בתענית ובכיה ונתכפר החטא. אז הוסר חי"ת חלבנה שנהרג המן ואז נשאר לבנה שתתעלה לבנה רמז לאסתר אסתהר שהוא ירח. א"נ כשתסיר החטא שהיו אומרים שיש להם מודעא על התורה והיינו על תורה שבע"פ כמ"ש בתנחומא אז יוסר חטא חי"ת חלבנה ויתלה המן וישאר לבנה רמז מ' תורה שבע"פ ותתעלה אסתר אחוזה בשכינה וכן תמצא אסתר תרע"א כמילוי אדני בהסיר יוד השרש כמ"ש גורי האר"י ז"ל. גם אסתהר אסתר ה' שהיא ברמז השכינה: 
א"נ תחת הסרפד זו ושתי שהיתה הרע רע של אסתר כמ"ש האר"י ז"ל. יעלה הדס גימטריא חיים עם הכולל זו אסתר הטוב שבטוב. וגם הדסה גימטריא דע שהיתה אומרת למרדכי דע שלא נטמאתי שאני מפרדת הרע שבטוב ואני טהורה. והדסה גימטריא החיים הטוב שבטוב ודוק:


והיה לה' לשם זו מקרא מגילה. אפשר במה שכתב הרב מהר"י ביערות דבש במ"ש אילת השחר סוף הלילה וכן מגילה סוף הנסים דעד אסתר לא היו מאמינים בהשגחה ולכך הקב"ה היה עושה נסים נפלאים שיכירו ואחר זה חוזרים לקלקולם עד ענין המן כי עין בעין ראו השתלשלות הנסים והשגחה בפרט וכלל וחזרו וקבלו התורה ואין צריך עוד לנסים מופלאים ועד הזמן ההוא היו בחשך ואז היה סוף הלילה זהת"ד ובקצור גדול. וז"ש והיה לה' לשם שהוא משגיח בכל זו מקרא מגילה. ולאות עולם לא יכרת אלו ימי הפורים שהם סוף כל הנסים. לא יכרת שבכל שנה מאירים הארות של פורים כמו אותה שנה כמ"ש רבינו האר"י ז"ל:





פתח עינים

כתיב הכא ויהי ביום השמיני וכתיב התם ויהי בקר יום אחד. אע"ג דטובא ויהי כתיבי לא דריש ג"ש דויהי ויהי אלא מויהי בקר יום אחד מדשני קרא ולא כתיב יום ראשון. ואע"ג דמיבעי ליה לדרשא לאשמועינן דהמלאכים לא נבראו אלא ביום שני מ"מ גם רומז על יום המיוחד שנטל עשר עטרות כמ"ש פ' ר"ע. גיליון. לקוטי מהר"א פליף כ"י. ולכאורה אינו צריך לזה דיש ג"ש שנאמרו המקומות כידוע:


רש"י ד"ה בצאת לפני החלוץ וכו' שבאו עליו. הס"ד. ואח"ך ד"ה הודו לה' כי טוב משמע טוב לפניו שנקלס לו על זאת כצ"ל כן נראה להגיה. לקוטי מהר"א פליף ב"י:


רבי יונתן פתח וכו' והכרתי לבבל שם ושאר ונין ונכד שם זה הכתב ושאר זה לשון נין זה מלכות ונכד זו ושתי. שמעתי מגדול אחד כי הנה כתבו התוס' דמ"ש זה לשון היינו לשון מלכות שהמלכים משתמשין בו שאין שאר העם מכירין בו. ובהא ניחא דזה היה סיבה להכרית נין ונכד זו ושתי המלכה כי הנה חרה אף אחשורוש עד לבא חמ"ת ממאי דאמרה ושתי בר אהורייריה דאבא וכו' וז"ש הכתוב והיום הזה תאמרנה שרות פרס אשר שמעו וכו' וכדי בזיון וכמו שפירש רבינו מהר"ם אלשיך בס' משאת משה ע"ש באורך. ואלו היה לשון מלכות שהמלכים משתמשים בו ואין אדם מכירו לא היה קצף שהיו הדברים סתומים בינה לבין הסריסים. ונמצא שעל ידי שלא היה להם לשון מלכות מזה נמשך שנכרת נין ונכד:


רשב"ג פתח וכו' תחת הנעצוץ יעלה ברוש וכו' עד והיה לה' לשם זו מקרא מגילה וכו'. ויש לדקדק דמלכות אסתר תחת ושתי הוה ברישא ואח"ך ענין המן והצל' מרדכי וגדולתו:
ואפשר .במשז"ל אלמלא אגרות ראשונות וכו' גם אמרו רז"ל דאמרה אסתר לאחשורוש אקני בושתי וקטלה והשתא אקני בדידי. ונמצא דהריגת ושתי ומלכות אסתר תחתיה היה יסוד מוסד לנס המופלא הזה. וז"ש תחת הנעצוץ זה המן שעשה עצמו ע"ז יעלה ברוש זה מרדכי והגורם לזה הוא אשר תחת הסרפד יעלה הדס אסתר תחת ושתי ועל ידי זה דרך טבע היה סיבת מפלת המן וגדולת מרדכי. והיה לה' לשם קשיא ליה דלא נכתב שמו יתברך במגילה משום דלא נגמר מחיית עמלק כמ"ש הרשב"א הלוי בס' מנות הלוי ואיך כתיב והיה לה' לשם. לז"א זו מקרא מגילה שאנו קורין ואין אנו רואים שנזכר שמו יתברך והיינו משום שאין להזכיר שמו רק על גמר הדבר וזה שבח לו כ"י ושפיר כתיב והיה לה' לשם והיינו שבחו:
(ב) או . אפשר דקשיא ליה בנס גדול כזה למה אין אנו אומרים הלל שניצולו מהמות לחיים. על כן בא דברו והיה לה' לשם זו מקרא מגילה דקריאתה היינו הללא כמ"ש בש"ס למ"ד והיינו דקאמר והיה לה' לשם בקריאת המגילה:
(ג) עוד .אפשר לומר מעין דוגמא במ"ש המפרשים דהטעם שלא נזכר שמו יתברך במגילה לפי שהנס נעשה על ידי שאסתר נשאת לערל ואין זה כבודו ית' אלא דלפי מצב ישראל בעת ההיא לא היתה מדה"ד נותנת שתהיה גאולה שלימה כי אם בדרך זה. וז"ש תחת הסרפד יעלה הדס זו אסתר וזה היה סיבה ישראל במעמדם ומדרגתם בימים ההם בא הדבר באופן הזה. והיה לה' לשם זו מקרא מגילה וזה שבחו דאין להזכיר שמו אלא בדבר שכלו טוב ובשגם היה נס גדול ורב יען שלא בא כתקנו לא נזכר שמו ית' והיה לה' לשם שאינו נזכר אלא בנס הבא ביושר כדת מה לעשות:
(ד) ואחשבה . לדעת במה שנתן טעם הרב בינה לעתים זלה"ה ליתרון הנס בפורים טפי מחנוכה כי בחנוכה היו דברים המסייעין לישועת ישראל חדא דהיינו שרויים על אדמת הקדש ארץ אשר ה' דורש אותה והיה לנו בית המקדש מקום השראת שכינה. ובית המקדש של מטה מכוון כנגד בית המקדש של מעלה. וקרוב הדבר שהוא יתברך ישמע מהיכלו הקול קול יעקב וזכותא דארעא דישראל ובית המקדש מסגי קמייהו. משא"כ בפורים אלו הן הגולים בארץ העמים אדמת נכר ואין מקדש ולא מזבח כפרה ועוד בה דבחנוכה גזרת יון הרשעה לבטל מצותיו יתברך ולהפקיעם מעבודתו אז יאמרו ברשען כתבו על חלק השור וכו'. אבל גזרת המן עקרה על הגופות לא על המצות. ומהני טעמי נס פורים היא העולה למעלה מאד מאד ולכך קבעו לדורות לקרוא מגילה ועשו אותו יום משתה וכו' לדורות עולם עכ"ד וזהו שאמר תחת הנעצוץ המן יעלה ברוש זה מרדכי דרצה לתלות למרדכי ונתלה המן ונמצא דהגזרה היתה על הגופות להרוג לעם מרדכי. ותחת הסרפד ושתי בת בנו של נ"נ הרשע ששרף בית רפידתו של אלהינו באש והיה חרבן הבית והיינו בגלות וכן סרפ"ד גימט' שמ"ד דהיה בזמן שמד שנ"נ הגלם ועדיין בגלות. יעלה הדס זו אסתר הצדקת. ומשני טעמים אמורים דהגזרה על הגופות והיינו בגלות חשיב טפי נס פורים והיה לה' לשם זו מקרא מגילה ולפי תוקף הנס מגלה נתנה ולאות עולם ימי הפורים כי גדול יתר מאד הנ"ס למינהו ולכן מגילה נקראת והם ימי משתה להודות לאל המושעות כי הגדיל ה' לעשות עמנו:
(ה) ואמרתי .אני אל לבי לרמוז במאמר זה ענין אחד כי הנה למחות עמלק צריך מלך ולכן מרדכי ואסתר היו מלכים כי מרדכי יצא לו מוניטון ואסתר המלכה וכמו שביאר הרב מופת הדור מהרח"א בסוף פי' המגילה וצריך טעם לזה. גם אמרו רז"ל אין עשו נופל אלא ביד בני בניה של רחל וכבר כתבנו במקומו כל שישנו בנותן טעם עפ"י הפשט. ועתה יכולני לפתו"ר פת"ר את הפרפרת כאשר פתר להם יוסף עד"ה בס"ד. מראש מקדמי אר"ש אביע אומר אשר שמעתי מפי הרב החסיד כמהר"ר אברהם ן' אשר זלה"ה על פסוק מני אפרים שרשם בעמלק אחריך בנימין בעממיך ופירש במ"ש גורי האר"י זצ"ל דעמלק יונק מבחינת יסוד ומלכות ולכן להכניעו צריך מהקדושה בחי' כנגדו והם יוסף ובנימין בקדושה וז"ש מני אפרים שרשם בעמלק דבקדושה הוא שרש שכנגדו בקליפה אחריך בנימין שגם הוא מבחינה זו וזה טעם דהיתה התשועה מגוי אכזר עמלק זה יצא ראשונה ביהושע דאתי מאפרים ומרדכי דאתי מבנימין עכ"ד. וכבר ידוע דנס פורים היה שהארת יסוד אבא בחינת מרדכי נשארה באסתר היא מלכות משא"כ בכל המועדים אבל בפורים נתגלית הארה זו כל שישנו באסת"ר ואת כ"ל העודף וז"ס המגילה כאשר לימדנו להועיל רבינו האר"י זצ"ל ע"ש באורך בשער הכונות:
ועפ"ז .אפשר לתת טעם דהדור קבלוה בימי אחשורוש וזכו לזה בו בפרק מלבד הטעמים פשוטים שכתבנו בעניותנו במ"א והוא דתורה שבכתב נגד ז"א ותורה שבע"פ נגד מ' והמודעא היתה על תורה שבע"פ כמ"ש בתנחומא פ' נח והשת' דיסוד אבא רמז לתורה שבכתב בתוך מ' תורה שבע"פ ונשאר שם אף שחזרו נה"י לז"א מה שלא היה כן לעול' ונתוספה הארה בתורה שבע"פ מאד לכן זכו לקבלה באמצעות אסתר הרומזת למ' ומרדכי רמז ליסוד אבא והם רמז לתורה שבכתב ושבע"פ .
ולי .ההדיוט זה רמז ומרדכי יצא מלפני המלך ופירש רבינו האר"י זצ"ל על בחינת מרדכי יסוד אבא אשר נתגלית לפני המלכות עש"ב ואפשר לרמוז תיבת יצא יו"ד רומז למחשבה דין הוא אב"א. צ"א גימט' הויה אדני זו"ן שם רמז לגלוי הארת יסוד אבא גם שחזרו נה"י לז"א מאיר גם לפני המלכות. ועם הקודם נחזור לעניננו כי ע"פ האמור יומתק כי להכניע עמלק שהוא יונק מיסוד ומלכות נתגלה בחינת מרדכי ואסתר יסוד אבא לפני המלכות. וזה טעם כי אין עשו נופל אלא ביד בניה של רחל כי עש"ו גימט' שלום ולבטלו צריך בחינת יסוד שהוא שלו"ם. ולכן למחות עמלק צריך מלך לבטל יניקתו:
וזה .רמז מאמרינו תחת הנעצוץ זה המן יעלה ברוש מרדכי וכו' מירא דכיא. כי בחינת המן בקליפה כנגדו נתגלה בחינת מרדכי בקדושה. ותחת הסרפד ושתי יעלה הדס זו אסתר. ולכן היו מרדכי ואסתר מבחינת יסוד ומ' לבטל לעמלק. שהוא כנגדם בקליפה ולכן היו מלכים כל קבל תוקף יניקת עמלק ובהגלות נגלות הארתם נתבטל עמלק. וזהו והיה לה' לשם דאחר ההכנה שהם מלכים מבחי' הקדושה יתעלה ויתקלס שם הקב"ה בקריאת המגלה שהוא בחינה זו ולאות עולם רמז יסוד שהוא אות עולם מלכות לא יכרת דתמיד בכל שנה מתגלית הארה זו וז"ש אלו ימי הפורים וכמו שפירש הרב האר"י זצ"ל פ' וזכרם לא יסוף מזרעם עש"ב ואפשר לרמוז לא יסוף רק ישאר תמיד הארה זו יסוף אותיות יוסף בחינת יסוד ודוק היטב בכל האמור כי קצרתי:


ריב"ל פתח וכו' עד כן ישיש ולא כתיב ישוש. עיין מה שכתבתי בעניותי בקונטריס זה בחולין דף ה' בס"ד ע"ש ודוק:


רבי אבא בר כהנא פתח וכו' נתן חכמה דעת ושמחה זה מרדכי וכו'. יש לרמוז ע"פ הקדמת רבינו האר"י זצ"ל שכתבתי בסמוך שזהו בחינת מרדכי חכמה הארת יסוד אבא דעת ושמחה רומז למ' וזהו לתת לטוב לפני האלהים לתת לטוב יסוד לפני האלהים מלכות זה מרדכי ואסתר יסוד אבא המתגלה במלכות ודוק הטב וא"ש ההי"ב:





יד דוד

הא ר״א בר׳ יוסי אמרה ליקוטי הרמב״ן ח׳ ע״ב:


אין לו חומה. עיין זבחים ע"ג ד״ה ר׳ מאיר:


שאר זה לשון. עיין ע"ז יוד ד״ה שאין להם:


ומי חדי הקב״ה במפלתן. עיין יוסף צ׳ ע״ג:


דיקא נמי דכתיב כן ישיש ולא כתיב ישוש הרא״ם בפרשת כי תבא כתב דדייקא כן מדהתחיל הפסוק כאשר שש שהוא מבנין הקל וכתיב ישיש מבנין הכבד ע״ש. ועיין במחזיק ברכה חי״ד דף ק״ז שהקשה משם אביו דהא כתיב ומשוש חתן על כלה ישיש עליך והתם קאי על הקב״ה בעצמו ואפשר לומר דקאי על הקב״ה ועל אחרים נמי:

